<classify> WAKATI kesho Kampuni ya Ndege Tanzania ATCL inazindua safari za kwenda Entebbe nchini Uganda, kampuni hiyo imetangaza pia kuongeza muda wa safari za ndani zinazofanywa na ndege yake ya Dreamliner, Boeing 787-8, ambazo sasa zitaendelea hadi mwishoni mwa Septemba mwaka huu. Akizungumza na gazeti hili, Mkuu wa Kitengo cha Mawasiliano wa ATCL, Josephat Kagirwa alisema kuanzia kesho safari za ndege hiyo kwenda Kilimanjaro, zitakuwa tatu badala ya mbili na safari hizo zitakuwa zikifanywa asubuhi, mchana na jioni na hiyo inatokana na wingi wa abiria.Awali ndege hiyo ilikuwa imalize safari zake za ndani mwishoni mwa mwezi huu. Aidha, safari za ndege aina ya Bombardier Dash 8-Q300 zinazofanya safari kwenda mkoani Kigoma, zitaongezeka na kuwa mara saba kwa wiki badala ya mara sita. Akizungumzia safari za nje ya nchi, Kagirwa alisema mpango mkakati wa ATCL ulioanza mwaka 2017 wa miaka mitano ni pamoja na kuongeza huduma za usafiri wa ndege wa ndani na nje na kwamba ndani ya mkakati huo wa miaka mitano utaifanya kampuni hiyo kuboresha huduma zake.Alisema kwa kuanza safari za nje, wameanzia Entebbe nchini Uganda na safari hizo zitafanywa mara tatu kwa wiki huku ikiwa ni maandalizi ya kuendea na safari nyingine za nje kwa ndege ya Dreamliner na ndege nyingine mbili za Airbus 220-300 zinazotegemewa kuwasili nchini Novemba mwaka huu. Tunaanza kwenda nje, tumeanzia Entebbe na haya ni maandalizi ya safari zetu za nje na hapa tunaendelea kujiandaa kwa mapokezi ya ndege zetu mbili mpya kutoka Canada zitakazowasili nchini Novemba mwaka mwaka huu, alisema Kagirwa. Alisema ndege hizo mbili kila moja ina uwezo wa kubeba abiria 132, ambako daraja la kwanza ni abiria 12 na daraja la kawaida ni abiria 120 na kwamba mara baada ya kufika, zitaongeza idadi ya ndege na hivyo kuanza safari nyingine za masafa marefu ikiwemo China, Thailand, Afrika Kusini.  <topic>: kitaifa 